Της Νίκης Ζορμπά

Η προσχώρηση του ανεξάρτητου βουλευτή Χάρη Θεοχάρη (προερχόμενου από το Ποτάμι) στη Ν.Δ η οποία ανακοινώθηκε πριν από λίγο, αλλάζει και τα αριθμητικά δεδομένα για τη Συμφωνία των Πρεσπών.

Η κυβέρνηση αναζητά 151 βουλευτές για να την κυρώσει στην ελληνική βουλή, καθώς, έχει καταστεί σαφές εδώ και ημέρες, ότι δεν πρόκειται να κάνει "χρήση" της κοινοβουλευτικής ευχέρειας για κύρωσή της επί της πλειοψηφίας των παρόντων.

Ο πήχυς είναι στους 151 συνεπώς, καθώς οποιοσδήποτε άλλος αριθμός, χαμηλότερος τούτου, θα δημιουργούσε πολιτικό πρόβλημα στην κυβέρνηση και την εν λόγω Συμφωνία.

Τα νέα δεδομένα

Το προηγούμενο διάστημα, στις "ασκήσεις" για το μέτρημα των κουκιών σχετικά με τη Συμφωνία των Πρεσπών, συμπεριλαμβανόταν και η ψήφος του Χάρη Θεοχάρη, ως φιλικά διακείμενου στη Συμφωνία Τσίπρα - Ζάεφ.

Η προσχώρησή του στην κοινοβουλευτική ομάδα της Ν.Δ ωστόσο αφαιρεί από τους υπολογισμούς της Κυβέρνησης την ψήφο του. Ο Κυριάκος Μητσοτάκης εξάλλου, έχει καταστήσει ξεκάθαρο ότι το κόμμα του δεν πρόκειται να κυρώσει τη Συμφωνία των Πρεσπών είτε ως αξιωματική αντιπολίτευση είτε ως κυβέρνηση.

Τούτων δοθέντων, οι υπολογισμοί για τους βουλευτές στους οποίους "ποντάρει" πλέον η Κυβέρνηση για την κύρωση της Συμφωνίας από τη Βουλή, αλλάζουν.

Βάσει των ασκήσεων επί χάρτου:

Ο ΣΥΡΙΖΑ διαθέτει 145 βουλευτές (εάν ψηφίσουν "μπετόν" υπέρ της κύρωσης).

Από το Ποτάμι, υπέρ φέρονται να είναι 4 βουλευτές: Θεοδωράκης, Δανέλλης, Λυκούδης, Μαυρωτάς.

Υπέρ της Συμφωνίας έχει ταχθεί ξεκάθαρα και ο βουλευτής των ΑΝΕΛ, Θανάσης Παπαχριστόπουλος ενώ υπέρ της φέρεται να είναι και η Έλενα Κουντουρά (θα κριθεί βέβαια πόσο θα την επηρεάσει η κατά δήλωση Καμμένου, δέσμευση που έχει λάβει από τον Α. Τσίπρα ότι δεν θα συμπεριλάβει στα ψηφοδέλτια του ΣΥΡΙΖΑ κανέναν βουλευτή των ΑΝΕΛ).

Με ερωτηματικό αλλά πιθανοί στο να υπερψηφίσουν τη Συμφωνία των Πρεσπών, είναι η Κατερίνα Παπακώστα και ο Θανάσης Θεοχαρόπουλος (ΔΗΜΑΡ-ΚΙΝΑΛ).

Εάν "βγουν" όλοι οι υπολογισμοί υπέρ της Κυβέρνησης, τότε η Συμφωνία θα περάσει με 153 βουλευτές.

Όπερ σημαίνει ότι οι δυνατότητες που έχει για διαρροές, είναι εξαιρετικά περιορισμένες.

*Διαβάστε ακόμα

-Διάψευση Μαξίμου δημοσιευμάτων που φέρουν Τσίπρα έτοιμο για εκλογές τον Μάρτιο λόγω Πρεσπών

-Ψήφιση προϋπολογισμού: Κόντρα Τσίπρα- Μητσοτάκη με το "βλέμμα" στον... 154ο βουλευτή